Ferata
Ferata (ita. via ferrata = "željezni put") jest osigurani alpinistički put kroz stijenu. Penje se pomoću kompleta, koji se najčešće sastoji od metalnih nožišta i klinova pričvršćenih za stijenu (klinčani put), čelične sajle za osiguranje, koja se pruža duž puta, te ljestava i mostova. Obavezan dio lične opreme jesu kaciga, rukavice te penjački pojas, na koji se spaja najvažniji dio opreme specifičan za ferate, a to je amortizer enegije. Bez njega pad može uzrokovati ozbiljne povrede. Ni amortizer ne garantira sigurno zaustavljanje ako se padne s visine iznad pet metara ili ako je penjač pretežak, ali se bez njega penjač dovodi u smrtnu opasnost penjući se feratom. Tipično je položena strmim terenom, zbog čega ima vertikale, provjese, a veći dio puta čine željezna pomagala, koja služe za hvatanje i savladavanje planinarskog puta. Zavisno od zahtjevnosti najtežeg dijela puta, gradira se skalama od pet do šest stepeni. Prve ferate nastale su u italijanskim Dolomitima, gdje su nekada alpinistički usponi opremani čeličnim sajlama i rukohvatima te tako prilagođavani i za planinare koji nisu alpinisti. Posljednjih desetak godina dogodila se prava ekspanzija ferata. U svijetu ih je više od 1.000, od čega samo u Dolomitima 180. Njihova popularnost u planinarskim krugovima sve više raste, a prva u Bosni i Hercegovini izgrađena je u sjevernim stijenama Veleži, ispod vrha Botin.